b'\n_START_ARTICLE_\nGaetano Brunetti\n_START_SECTION_\nBiografia\n_START_PARAGRAPH_\nGaetano Brunetti nasqu\xc3\xa9 a la ciutat italiana de Fano, sobre la costa adri\xc3\xa0tica, fill de Stefano Brunetti i de Vittoria Perusini i germ\xc3\xa0 del tamb\xc3\xa9 m\xc3\xbasic i compositor de moltes \xc3\xb2peres Giovanni Gualberto Brunetti. Malgrat el possible par\xc3\xa8ntesi d\'una estada a Urbino com a alumne de viol\xc3\xad de Carlo Tessarini o a Livorno com a deixeble de Pietro Nardini, Brunetti es troba a Madrid almenys des del 23 de juny de 1760, comptant 15 o 16 anys. En donen fe les actes de l\'oposici\xc3\xb3 per a una pla\xc3\xa7a de viol\xc3\xad a la Reial Capella en qu\xc3\xa8 alguns membres de la instituci\xc3\xb3 ja el presenten com un int\xc3\xa8rpret consumat._NEWLINE_Per\xc3\xb2 no \xc3\xa9s fins al 1762 que la seva vida s\'estabilitza amb l\'entrada a l\'orquestra del Coliseo de la Cruz, pel qual escriu la seva primera obra coneguda, la m\xc3\xbasica per a la com\xc3\xa8dia Garc\xc3\xada del Casta\xc3\xb1al de Francisco de Rojas Zorrilla, i el matrimoni amb Saturnina de Soria el 27 de novembre del mateix any. Els fills que coneixem d\'aquest matrimoni s\xc3\xb3n quatre: Juan (c.1765-1784), Francisco (c.1765-1834), Manuel Isaac (1779-1789) i Luisa (1781-1832), casada m\xc3\xa9s tard amb el violinista Francesco Vaccari._NEWLINE_Un nou canvi es produeix el 1767 amb l\'acc\xc3\xa9s com a violinista a la Reial Capella de Carles III. S\'inicia aleshores una carrera ascendent basada en l\'acumulaci\xc3\xb3 de responsabilitats en el m\xc3\xb3n musical de la Cort: mestre de viol\xc3\xad del Pr\xc3\xadncep d\'Ast\xc3\xbaries (1770), m\xc3\xbasic de la Cambra del Pr\xc3\xadncep (1771), m\xc3\xbasic de la Reial Cambra amb l\'adveniment de Carles IV (1789) i finalment director de la Reial Cambra (1796). Tamb\xc3\xa9 s\'encarrega durant molts anys de la part musical de les festivitats cortesanes d\'Aranjuez (almenys entre 1778 i 1788)._NEWLINE_La seva activitat decau al voltant de 1797 degut a la llarga malaltia que el dur\xc3\xa0 a la tomba i a la desaparici\xc3\xb3 de Saturnina de Soria el 30 de mar\xc3\xa7 de 1798. Molt poc abans de la seva pr\xc3\xb2pia mort el 16 de desembre de 1798, Gaetano es casa en segones n\xc3\xbapcies amb Juana del R\xc3\xado, probablement per poder deixar a la seva nova muller una pensi\xc3\xb3 de viudetat en agra\xc3\xafment "a los muchos favores que tiene recibidos de la expresada Juana del R\xc3\xado [...], con otros superiores motivos que en s\xc3\xad reserva".\n_START_SECTION_\nRecepci\xc3\xb3 i estil\n_START_PARAGRAPH_\nGaetano Brunetti ocup\xc3\xa0 sens dubte un lloc preeminent en el m\xc3\xb3n musical madrileny de la segona meitat del segle XVIII, tant pels seus c\xc3\xa0rrecs a la cort com per la fruct\xc3\xadfera relaci\xc3\xb3 que mantingu\xc3\xa9 amb les dues cases aristocr\xc3\xa0tiques m\xc3\xa9s importants de l\'\xc3\xa8poca, els Alba i els Benavente-Osuna, aix\xc3\xad com amb l\'Infant Don Luis, patr\xc3\xb3 de Luigi Boccherini. No obstant aix\xc3\xb2, la seva projecci\xc3\xb3 europea fou quasi nul\xc2\xb7la, exceptuant la publicaci\xc3\xb3 de quatre reculls de joventut a Par\xc3\xads (1771-1776), la interpretaci\xc3\xb3 d\'una simfonia seva al Concert Spirituel de la capital francesa el 13 d\'abril de 1784 i la tramesa d\'una cinquantena d\'obres a la reina d\'Etr\xc3\xbaria cap al 1805, poc despr\xc3\xa9s de la seva mort._NEWLINE_Exceptuant l\'inter\xc3\xa8s d\'alguns col\xc2\xb7leccionistes francesos del segle XIX, Brunetti rest\xc3\xa0 absolutament desconegut fins a la d\xc3\xa8cada de 1960, moment en qu\xc3\xa8 el director d\'orquestra i music\xc3\xb2leg nord-americ\xc3\xa0 Newell Jenkins f\xc3\xa9u una primera edici\xc3\xb3 parcial de les seves simfonies (1960 i 1969). Malgrat que la recuperaci\xc3\xb3 de la seva m\xc3\xbasica sigui lenta, l\'entusiasme pioner de Jenkins no ha estat desmentit pels int\xc3\xa8rprets que l\'han abordat posteriorment. Werner Ehrhardt, director musical de Concerto K\xc3\xb6ln, parla de "m\xc3\xbasica delicad\xc3\xadssima, refinad\xc3\xadssima". Dietter Steppuhn menciona un "desenvolupament absolutament genial" en refer\xc3\xa8ncia a la simfonia n\xc2\xba36 i considera la redescoberta de Brunetti un dels "esdeveniments musicals del segle XX". Giorgio Spugnesi veu en els quintets amb fagot op.2 "una obra mestra de la m\xc3\xbasica de cambra de finals del segle XVIII". Olaf Krone admira l\'originialitat i l\'\xc3\xa0mplia paleta expressiva d\'aquest "gran compositor". Per\xc3\xb2 no \xc3\xa9s fins al 2005 que Germ\xc3\xa1n Labrador lliura el ja fonamental Gaetano Brunetti (1744-1798), Cat\xc3\xa1logo cr\xc3\xadtico, tem\xc3\xa1tico y cronol\xc3\xb3gico._NEWLINE_Bon coneixedor de l\'obra de Luigi Boccherini, de Joseph Haydn i de les escoles francesa i vienesa en general, Brunetti integra en la seva m\xc3\xbasica les formes musicals m\xc3\xa9s habituals del Classicisme (forma sonata, rond\xc3\xb3, rond\xc3\xb3-sonata, tema i variacions). Els desenvolupaments solen ser llargs i rics en modulacions interessants que traeixen el gust pronunciat del compositor pels cromatismes. Tots els comentaristes destaquen igualment la gr\xc3\xa0cia i el refinament de les seves l\xc3\xadnies mel\xc3\xb2diques, sovint bastides sobre motius breus que solen retrobar-se en diversos moviments d\'una mateixa obra. S\'ha destacat tamb\xc3\xa9 l\'extrema precisi\xc3\xb3 de les seves indicacions de din\xc3\xa0mica, d\'expressi\xc3\xb3 i d\'ornamentaci\xc3\xb3, aix\xc3\xad com l\'explotaci\xc3\xb3 de t\xc3\xa8cniques d\'interpretaci\xc3\xb3 poc habituals (ponticello, col legno, etc.) i un tractament gener\xc3\xb3s dels instruments de vent.\n_START_SECTION_\nObra\n_START_PARAGRAPH_\nEl cat\xc3\xa0leg de Gaetano Brunetti establert per Germ\xc3\xa1n Labrador compr\xc3\xa8n 346 obres, per\xc3\xb2 sabem que n\'hi ha almenys 78 de perdudes, la qual cosa portaria el total a 424. Les xifres que s\'ofereixen indiquen en primer lloc les obres conservades i entre par\xc3\xa8ntesis les obres perdudes.'